VF Plus: Nuwe straatnaam ‘sal Jode aanstoot gee’Leila Khaled word deur sommige as ’n terroris en deur ander as ’n vryheidsvegter beskou. Foto: Wikipedia Sommige partye in Johannesburg se stadsraad is boos oor ŉ mosie deur ŉ Moslemparty om ŉ belangrike straat in Sandton te hernoem na ŉ Palestynse vryheidsvegter wat op haar dag twee vliegtuie gekaap het. Die Al Jama-ah-party se aanvanklike voorstel was om Sandton-rylaan se naam na die Ramallah Palestine-rylaan te verander. Ramallah is ŉ stad aan die Wesoewer van Palestina, 10 km noord van Jerusalem, verduidelik Franco de Lange, VF Plus-stadsraadslid. Die EFF het op ŉ raadsvergadering die afgelope week ŉ wysiging aan die mosie voorgestel om hulde te bring aan Leila Khaled, lid van die Populêre Front vir die Bevryding van Palestina (PFBP). Khaled het gehelp om vlug TWA 840 in 1969 te kaap. “Sy en haar spanlede van die PFBP was onder die indruk dat die Israelse ambassadeur in Amerika ŉ passasier op die vliegtuig was,” sê De Lange. “Sy en haar makkers het ná die landing ontsnap en sy het begin om haar voorkoms deur plastiese chirurgie te verander. “In 1970 het sy weer toegeslaan en vlug El Al 219 gekaap terwyl sy twee handgranate aan haar gedra het. Sy is gedurende die kaping op die Heathrow-lughawe in hegtenis geneem en is in Oktober 1970 na haar geboorteland teruggestuur in ŉ gyselaar-uitruilooreenkoms.” Net ŉ straatnaam wat aanstoot gee, mag verander word. Die ANC, EFF en Al Jama-ah het die naamsverandering gesteun. “Die VF Plus en ander partye het met sterk teenkanting debat in die raadsaal gevoer,” sê De Lange. “Regulasies deur die Johannesburgse metro is voorgehou dat net ŉ straatnaam wat aanstoot gee, verander mag word. Die vraag is: ‘Hoe gee Sandton aanstoot?’” De Lange meen Leila Khaled-rylaan “sal aanstootlik wees vir die Joodse gemeenskap van Suid-Afrika” en die naamsverandering “sal neerkom op ŉ vrugtelose uitgawe”. Hy sê geld kan liewer aangewend word vir die opgradering van infrastruktuur of die uitwis van die agterstand van die R167 miljard waarmee die ANC-regering die veelparty-koalisie gelaat het.